Man wat skuldig is ná k-woord wil appelleer | Netwerk24
Man wat skuldig is ná k-woord wil appelleer
Deur Canny Maphanga, News24 22 Augustus 2019 22:17
’n Sakeman is Donderdag skuldig bevind nadat hy ’n vriend van hom die k-woord toegesnou het.
Die landdroshof in Randburg, Johannesburg, het bevind dat Peter Paul Ngwenya se gebruik van die k-woord “nie deel van ’n kultuur is nie”.
“Die gebruik van die woord is haatspraak. Dit kan nie aanvaar word as deel van ’n kultuur nie, ondanks ras,” het landdros Pravina Raghoonandan Donderdag gelas.
Die geskil was tussen Ngwenya en sy vriend van 20 jaar, Fana Titi. Titi skuld Ngwenya glo R52 miljoen.
Ngwenya het aangevoer dis in die kultuur van swart mense om die k-woord onder mekaar te gebruik, het die Daily Dispatch voorheen berig.
Ngwenya het Titi nie net ’n “Qwaqwa k****r” in ’n teksboodskap genoem nie, maar ook ’n “Bantustan boss”.
Die boodskap, wat eintlik bedoel was vir Titi se sakevennoot Aqueel Patel, is per ongeluk na Titi gestuur.
Die hof het voorheen gehoor die gebruik van die k-woord het Titi verontmenslik laat voel weens die geskiedenis daarvan.
News24 het vroeër berig adv. Yusuf Baba, staatsaanklaer, het voorheen betoog dat Ngwenya duidelik verstaan het hy pleeg crimen injuria toe hy die ander persoon se waardigheid aangetas het.
Die hof het ook gehoor dat Ngwenya na bewering by Titi se onderneming ingestorm het en gedreig het om hom en sy sakevennote te vermoor.
Titi het glo ’n beskermingsbevel in Oktober 2016 bekom wat Ngwenya verhinder het om direk of indirek met hom kontak te maak.
Die saak is oorgeplaas na die hof in Randburg waar Ngwenya, wat in die apartheidsjare byna vyf jaar in die tronk op Robbeneiland was, op drie aanklagte verhoor is.
Hy is Donderdag skuldig bevind aan crimen injuria, maar vrygespreek op die ander aanklagte van beweerde teistering en die oortreding van ’n beskermingsbevel.
Ngwenya se regspan wil aansoek doen om verlof tot appèl teen sy skuldigbevinding, en sê die landdros het “beginsels van haatspraak gebruik om Ngwenya vir crimen injuria te veroordeel”.
Meer oor: K-Woord | Sakeman | Skuldigbevinding
Catzavelos ook in Griekeland oor k-woord vervolg
Man in hof ná aanval op pastoor by vulstasie